《山游》
清代·蒋湘培

高山如梯空，突兀露脊背。下临小坡阜，波涛浩破碎。

姽婳多余妍，奇怪或分外。青苍虽一气，俯仰各殊态。

攀萝陟层巅，跨险入幽霭。天工信好事，乘酣作狡狯。

当其抒壮藻，往往得奇概。上有幽人居，似保清净退。

偃月作岩屏，裁云出松盖。颇疑苏门徒，青眼非我辈。

余亦栖迟人，清辉澹相对。逍遥久忘归，终焉谢尘壒。

作者简介：清湖南湘乡人，字笃因。乾隆五十九年举人。博闻强识，工古文。其弟蒋湘墉、湘城、湘垣皆师事之，并有文名，时称四蒋。